**În lucerna verii mele**

*Emaanastasia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În lucerna verii mele

Așteptam să-nceapă toamna în lucerna verii mele

Și pe brazdele uscate să arunc un braț de stele,

Dar deodată-a venit noaptea să se-nghesuie-n pridvor

Și focul l-am pus în dânsa, din nestăvilitul dor.

Dor de soră și de frate, dor de apa din izvoare,

Dor de florile grădinii și de păsări călătoare,

Dor de mama, dor de tata și de-a mea copilărie,

Când coseam lucerna verii, cu bunicii pe câmpie.

Dor de dragostea fierbinte, dulce și vindecătoare,

Dor de vocea lui calină, cântec sfânt în zi cu soare,

Dor de vorbele rostite, în acel banal firesc

Când ardea de dragul meu, și-mi spunea, eu te iubesc!...

Dorul meu pe jumătate se stinsese printre vise

Într-un picur de lumină în altar de gânduri scrise,

Dar cealaltă a-nflorit, încă, de-astă primăvară

Și-a crescut deasă ca pirul, mirosind a flori de vară.

A împrăștiat mireasma în biserica din sânge

Și vin îngeri la icoane lângă crucea care plânge,

Drumul lor e pe sfârșite, vara fierbe ca o lavă,

Clocotind în suflet dorul, lângă inima gângavă.